Pakistanske jagerfly angrep Taliban-mål
Angrepet fant sted i det avsidesliggende Orakzai-distriktet nordvest i Pakistan, ikke langt fra grensen til Afghanistan. De pakistanske jagerflyene skal ha angrepet minst fire steder, der det ble antatt at militante islamister skjulte seg. - Minst 20 talibansoldater ble drept i bombingen, opplyser en pakistansk sikkerhetskilde i Peshawar. - Fire skjulesteder er ødelagt og tallet på døde kan komme til å stige, sier kilden. Pakistan har lenge vært under hardt press fra Vesten for å slå hardere ned på opprørere i grenseområdet mot Afghanistan. Den pakistanske sikkerhetstjenesten anklages i en fersk NATO-rapport for å støtte talibanopprørerne i nabolandet, men har også tidligere slått hardt ned på den pakistanske versjonen av gruppen, Tehreek-e Taliban Pakistan (TTP).
Minst 20 talibanopprørere ble drept i et pakistansk flyangrep natt til onsdag, opplyser pakistanske sikkerhetskilder.